Pro ja camic como ninbe chewiꞌ tok nbij can chewe.
Camic ninmeloj ruqꞌuin ja takyonto wxin pro ni majun chewe ncꞌwaxaj ta chwe:
—¿Bar cꞌa natbe wiꞌ?
neꞌ ta chwe.
Pro ja rebanon,
nojnak ja bis pa tak ewanma rmal ja xinbij chewe.
Pro nojel ja nmajon rbixic chewe ni katzij wiꞌ.
Ja ninel checojol jariꞌ cꞌoli rcꞌamonto chewe.
Ja wixta maquinbe maquita nkajto ariꞌ ewqꞌuin ja jun chic Toꞌonel pro ja wi ninbe,
anin ninetakoto rxin ewqꞌuin.
Ja cꞌa tok xtikajto ja jun chic Toꞌonel quewaꞌ ja samaj ja nurbanaꞌ kaj riꞌ.
Jun,
bien nkꞌalasaj na chiquewach ja winak ja xa ruqꞌuin rwachꞌulew yukul wiꞌ quecꞌuꞌx chi cꞌoli ja quil quemac quibanon.
Como ejeꞌeꞌ ma yukul ta quecꞌuꞌx wqꞌuin chewiꞌ tok xtuchꞌob chiquewach chi e ajꞌil e ajmaquiꞌ.
In jun chic ja samaj nurbanaꞌ kaj,
bien nkꞌalasaj na chiquewach chi ja Tatixel arjaꞌ ni utz wiꞌ ninrutzꞌat como arjaꞌ nuyaꞌ na chwe chi triꞌ ninbe wiꞌ ja bar cꞌo wiꞌ arjaꞌ in maquinetzꞌat chic.
In cꞌo chic jun ja samaj ja nurbanaꞌ kaj,
bien nkꞌalasaj na chiquewach chi ja Dios arjaꞌ nukꞌet tzij chiquij ja banol tak itzelal como arjaꞌ rkꞌeton chic tzij trij ja Satanás ja nbano mandar waweꞌ chwachꞌulew.
Anin cꞌa cꞌo na ja majaꞌn tinbij chewe pro matichꞌobtaj emwal ja xtinbij ta chewe camic.
Ja tok xtipeti ja rEspíritu Santo ja nkꞌalasani janiꞌ ja Dios ja ni katzij wiꞌ chi Dios arjaꞌ nucꞌan ewxin in bien nkꞌalasaj na chewach nojelal nak ja kas mero rbanic ja Dios.
Queriꞌ xtuban como arjaꞌ ma chaka ta ruyon xtiwinakarsaj nojoj ja xtibij,
ja nbix tre rmal ja Tatixel jariꞌ nbij arjaꞌ.
In jun chic,
arjaꞌ nkꞌalasaj na jeꞌe chewach ja majaꞌn tibantaji.
Ja cꞌa tok xtipeti jariꞌ nukꞌij anin nuryaꞌaꞌ como arjaꞌ nucꞌamto na ja cꞌo pa nukꞌaꞌ anin chi nurkꞌalasaj chewach nak rbanic.
Nojel ja cꞌo ruqꞌuin ja Tatixel cꞌo nukꞌaꞌ anin tre chakajaꞌ rmalcꞌariꞌ tok xinbij chewe chi ja rEspíritu Santo arjaꞌ nucꞌamto na ja cꞌo pa nukꞌaꞌ anin chi nurkꞌalasaj chewach nak rbanic.
Xa jurata chic ninqꞌuejeꞌ checojol in maquinetzꞌat chic pro xa ma nim ta ja tiempo ja maquinetzꞌat cꞌacꞌariꞌ ninetzꞌat chi na jutij.
Queriꞌ nbij chewe como ninbe ruqꞌuin ja Tatixel.
Queriꞌ xbij ja Jesús chique.
Cꞌacꞌariꞌ ecꞌoli chique ja rdiscípulo quemaj tzij chibil tak quiꞌ,
quewaꞌ quibij riꞌ:
—¿Nak tibij cꞌawaꞌ ja nbij chake chi:
—Xa jurata chic ninqꞌuejeꞌ checojol in maquinetzꞌat chic pro xa ma nim ta ja tiempo ja maquinetzꞌat cꞌacꞌariꞌ ninetzꞌat chi na jutij,
takaꞌan neꞌ chake,
in ja jun chic nbij chakajaꞌ chi:
—Queriꞌ nbij chewe como ninbe ruqꞌuin ja Tatixel?
takaꞌan neꞌe.
¿Nak tibij cꞌawaꞌ ja nbij xa jurata?
takaꞌan matichꞌobtaj kumal ja nbij,
necheꞌe.
Ja cꞌa Jesús arjaꞌ rotak chi ncajoꞌ nquicꞌaxaj tre nak rbanic in xbij chique:
—¿La jaꞌ necꞌwaxaj chibil tak ewiꞌ ja xinbij chewe chi xa jurata chic ninqꞌuejeꞌ checojol in maquinetzꞌat chic pro xa ma nim ta ja tiempo ja maquinetzꞌat cꞌacꞌariꞌ ninetzꞌat chi na jutij?
Ni katzij wiꞌ ja xtinbij chewe riꞌ,
ixix nixokꞌ na,
nixbison na pro ja winak ja xa ruqꞌuin rwachꞌulew yukul wiꞌ quecꞌuꞌx ejeꞌeꞌ nequicot na.
Pro masqui xquixbisoni pro jariꞌ bis chaka jalal tok xtocꞌowi in nwinakar chi na jun quicotemal pa tak ewanma.
Caniꞌ nuban jun ixok ja tok xajalal majaꞌn tiqꞌuejeꞌe jun ti ral,
arjaꞌ lawuloꞌ nuban rmal ja rtiꞌobal como xurwilaꞌ ja hora chi nqꞌuejeꞌe ja ti ral.
Pro ja teꞌej tok cꞌo chic ja tacꞌal jariꞌ matinataj chic rmal ja tiꞌonem ja kꞌax trij.
Matinataj chic pro rumac ja quicotemal ja cꞌo chic pa ranma como cꞌo chic jun ti yaquiꞌ xuyaꞌ chwachꞌulew.
Queriꞌ cꞌa chewe ixix chakajaꞌ camic,
emajon bis pro nutzꞌat chi na jutij riꞌ kawach ewqꞌuin,
janila xquixquicot rmal pro jun quicotemal ja majun nak ta xtiwasan ta chewe.
Ja cꞌa tok xterilaꞌ riꞌ kꞌij tokoriꞌ ma rjawaxic chi ta chewe chi cꞌo chi ta xtecꞌwaxaj chi ta chwe.
Ni katzij wiꞌ ja xtinbij chewe riꞌ,
xa nak ta ja xtecꞌutuj tre ja Tatixel wi pa nubiꞌ anin necꞌutuj wi yukul ecꞌuꞌx wqꞌuin chi rcꞌutuxic arjaꞌ nuyaꞌ chewe.
Ja caniꞌ ebanonto mta ecꞌutun pan oración ja pa nubiꞌ ta anin.
Pro ja camic anin nbij chewe,
tecꞌutuj in nyataj chewe.
Quirtariꞌ neban utzcꞌa chi xtinoj ta ja quicotemal xin Dios pa tak ewanma.
Nojel awaꞌ ja nbin chewe riꞌ cꞌo jeꞌe cꞌambal tak tzij xincoj chi rbixic ja ma xel ta claro chewach.
Pro nerilaꞌ na jun kꞌij tok ma rjawaxic chi ta xkotzijon chi ta ewqꞌuin pa cꞌambal tak tzij tokocꞌariꞌ bien nkꞌalasaj na chewach nak rbanic ja Tatixel.
Ja cꞌa tok xterilaꞌ ja kꞌij tokoriꞌ tok pa nubiꞌ anin necꞌutuj tre ja Tatixel nak ja kas newajoꞌ.
Pro ma rjawaxic ta ja kas ta na nbochiꞌij ja Tatixel chi nuyaꞌ chewe ja necꞌutuj tre.
Arjaꞌ nuyaꞌ chewe como nixrajoꞌ xa chewiꞌ tok nuyaꞌ chewe.
Queriꞌ nuban chewe como ixix ninewajoꞌ in chakajaꞌ nenimaj chi ruqꞌuin ja Dios inpenak wiꞌ.
Ruqꞌuin ja Tatixel inelnakto wiꞌ,
inpenak waweꞌ chwachꞌulew in camic nyaꞌ can ja rwachꞌulew,
ninmeloj chic jutij ruqꞌuin ja Tatixel.
Queriꞌ xbij ja Jesús chique.
Ja cꞌa rdiscípulo ejeꞌeꞌ quibij tre:
—Camic bien takaꞌan claro xel chikawach ja cꞌa xabij leꞌ,
jalaꞌ ma cꞌambal tzij ta.
Ja camic bien chꞌobtajnak chic kumal chi atat nojel awotak,
ma rjawaxic ta chawe chi nacꞌwaxaj ta na ja nkacꞌaxaj chawe como jariꞌ awotak chic tok majaꞌn tikacꞌaxaj chawe rmalcꞌariꞌ nkanimaj chi ruqꞌuin ja Dios atpenak wiꞌ,
xecheꞌ tre.
Ja cꞌa Jesús xbij chique:
—¿La ni katzij wiꞌ chi nenimaj chi ruqꞌuin ja Dios inpenak wiꞌ?
Pro nerilaꞌ na waꞌan jun hora ja tok nineyaꞌ can ti nuyon in jariꞌ xajalal nrajoꞌ chi nbantaj cumplir.
Jariꞌ hora nixchicaxi,
nixanmaji in nixbe chi ewochoch chejujunal.
Pro masqui nineyaꞌ can pro ma nuyon ta anin ja ninqꞌuejeꞌ can como ja Tatixel arjaꞌ ni cꞌo wiꞌ wqꞌuin.
Nojel awaꞌ ja xinbij chewe chipan awaꞌ jun tucwakꞌabil riꞌ utzcꞌa chi nyataj na chewe ja quicotemal xin Dios ja tok xa jun chic ebanon wqꞌuin.
Ja chipan awaꞌ rwachꞌulew riꞌ congana rpokonal xtetij na pro quixquicoti como ja ritzelal rxin ja rwachꞌulew jariꞌ ni ma cowinnak ta wiꞌ chwij,
nij anin wiꞌ inchꞌocmajnak.
Queriꞌ xbij ja Jesús chique ja rdiscípulo.